b"\n_START_ARTICLE_\nBandar Linga\n_START_SECTION_\nHist\xc3\xb2ria\n_START_PARAGRAPH_\nEl port de Linga no va passar d'un poblat petit fins que el 1760 els kawasim que venien de Djulfar (prop de Ras al Khaymah) dirigits pel xeic Salih s'hi van establir i el van arrabassar al kalandar del districte de Jahangiri que residia a Shinas i a Kishm. El 1765 en foren expulsats par Karim Khan Zand, per\xc3\xb2 no devien tardar a tornar-hi. El 1809-1810 l'expedici\xc3\xb3 naval brit\xc3\xa0nica contra els pirates kawasim va atacar Djulfar i va seguir cap a Linga i altres ports sota el seu domini als dos costats del golf. L'autoritat a Linga fou exercida pel xeic hereditari de Kadib, fins al 1887 quan els perses el van fer presoner i el van portar encadenat a Teheran. Fins aleshores era un port pr\xc3\xb2sper i centre de la pesca de perles; hi residien comerciants indis i moltes exportacions perses passaven per aquest port, aix\xc3\xad com esclaus perses i balutxis enviats a Ar\xc3\xa0bia i somalis i habasha negres que eren portats a P\xc3\xa8rsia. El 1890 Curzon estimava la poblaci\xc3\xb3 de Linga en 10.000 habitants. Despr\xc3\xa9s de l'establiment de l'autoritat persa els comerciants indis i altres es van traslladar a l'altre costat de la costa, principalment a Dubai, Bahrein i Oman. El port va entrar en decad\xc3\xa8ncia eclipsat a m\xc3\xa9s pels de Bushire i Bandar Abbas._NEWLINE_Vers el 1975 hi havia 9.404 habitants i formava un districte (bakhsh) del comtat (shahristan) de Larestan a la prov\xc3\xadncia (ustan) de Fars. El districte tenia a la mateixa data 41.000 habitants."